Neljas päev Pärnu rannas tõi vanade meistrite kõrvale hulga noori voolijaid. Pärnu rahvusvaheliste hansapäevade logo ja hüüdlausega punastes T-särkides noored moodustavad ühtse meeskonna, kuigi muist tulid Pärnu Avatud Noortekeskusest ja teine osa Pärnu Vabakoolist. Neist esimesi koondab noortekeskuse juhataja Annely Reile ja teisi Heli Lank, kes koolis õpetab lastele vene ja inglise keelt. Täna õpetas rannaliival aga kunstilist osa ja  liivaskulptuuride valmistamise üksikasju Seinäjoki kunsti ja käsitöö õpetaja Merja Juppo Soome Vabariigist. Kuulekad ja virgad õpilased on 13 kuni 17 aastased. Töödeks valiti igast Eesti hansalinnast mõni tuntud objekt. Pärnus on selleks Punane torn. Tartus Toomkirik. Kahjuks juhtus selle kirikuga sama lugu, mis eile Jõõpre ehitajate loodud Tallinna väravaga. Vahetult peale pildile saamist langes üks nurk kokku. Et mõrudast tundest kergemini üle saada, otsustati tulla ühisele pildile ja naerda kaamerasse,  sest päev on olnud ju tore ja rannailm parimast parim.